KOMISIJOS REGLAMENTAS (EB) Nr. 39/2006
2006 m. sausio 12 d.
nukrypstantis nuo Reglamento (EB) Nr. 1282/2001 nuostatų dėl 2005-2006 metų derliaus ir gamybos deklaracijų pristatymo galutinio termino
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 73 straipsnį,
kadangi:
(1)
Komisijos reglamento (EB) Nr. 1282/2001 (2) 11 straipsnio 1 dalyje nustatyta, kad gamintojai turi pristatyti derliaus ir gamybos deklaracijas vėliausiai iki gruodžio 10 d., kad būtų laiku žinoma apie Bendrijoje pagaminto vyno kiekį.
(2)
Vienoje valstybėje narėje ką tik įvesta elektroninė deklaracijų pateikimo sistema. Dauguma gamintojų turi paruošti deklaracijas vietiniuose pagalbos ūkininkams centruose. Kadangi šie centrai tuo pat metu turi parengti elektronines bylas deklaracijoms ir atnaujinti ploto deklaracijas bei pirmiems metams taikomą bendrosios išmokos schemą, neįmanoma visų gamintojų bylų sutvarkyti iki nustatyto termino.
(3)
Siekiant rasti išeitį iš šios situacijos, dėl kurios gamintojai nėra atsakingi, ir išvengti nepagrįsto baudų skyrimo, reikia suteikti gamintojams papildomo laiko derliaus ir gamybos deklaracijoms pristatyti.
(4)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1282/2001 11 straipsnio 1 dalies, minimo reglamento 2 ir 4 straipsniuose nurodytos deklaracijos už 2005-2006 metus gali būti pristatytos iki 2006 m. sausio 25 d.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. gruodžio 10 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 12 d.